Premierul României a declarat, vineri, în cadrul unei vizite la combinatul Oţelu Roşu, din judeţul Caraş-Severin, că nu mai există limba moldovenească și că aceasta este o invenție a Rusiei.
”Nu o să mint de dragul Rusiei, asta simt și ăsta este adevărul. Nu mai există limba moldovenească.
Limba moldovenească a fost o invenție a Rusiei și, pe urmă, cu ajutorul celor care conduceau Ucraina și Republica Moldova, au impus o limbă inventată.
În acest moment, atât statul ucrainean, cât și Republica Moldova au zis foarte clar că nu există altă limbă decât limba română”, a afirmat premierul României, Marcel Ciolacu.
De asemenea, prim-ministrul a transmis că nici Ucraina şi nici Republica Moldova nu recunosc limba moldovenească.
Declarațiile prim-ministrului României au venit la scrut timp după ce purtătoarea de cuvânt al Ministerului rus de Externe, Maria Zaharova, l-a acuzat că se amestecă în treburile interne ale Republicii Moldova.
”Atragem atenția asupra faptului că declaraţiile premierului român Marcel Ciolacu, potrivit cărora în Republica Moldova locuiesc doar români, reprezintă o imixtiune grosolană în afacerile republicii”, a declarat Maria Zaharova, citată de TASS.
Zilele trecute, premierul Marcel Ciolacu a deranjat autoritățile de la Moscova, după ce afirmat că „nu există moldoveni, nu există o limbă moldovenească, există limba română şi români”.
Mai mult, șeful Executivului a subliniat că Rusia nu face altceva decât să incite, un lucru pe care îl practică „de când există Federația Rusă”.
”Pe teritoriul Republicii Moldova, există cetățeni moldoveni de origine română. În România, există cetățeni români de etnie maghiară. Dânșii sunt minoritari în România, dar sunt cetățeni români.
Cetățenii moldoveni de origine română sunt majoritari în Republica Moldova, ăsta e adevărul. Că vor să incite, asta fac de când există Federația Rusă și noi ne știm lecția foarte bine”, a transmis Marcel Ciolacu, la Digi24.